Rikunarita-ORG/Wikinium huggingface dataset:
# শশীকলা

| শশীকলা |
| --- |
|  শশীকলা,২০১২ |
| জন্ম | শশীকলা জাৱালকৰ ০৪ আগষ্ট, ১৯৩২ চোলাপুৰ, বোম্বে প্ৰেচিডেঞ্চি, ব্ৰিটিছ ভাৰত |
| মৃত্যু | ০৪ এপ্ৰিল, ২০২১ (৮৮ বছৰ) মুম্বই, মহাৰাষ্ট্ৰ, ভাৰত |
| অন্য নাম | শশীকলা চাইগল |
| সক্ৰিয় হৈ থকা সময় | ১৯৪৪-২০০৬ |
| উল্লেখযোগ্য কৰ্ম | আৰতি (১৯৬২) গুমৰাহ (১৯৬৩) |
| দাম্পত্যসঙ্গী | ওম প্ৰকাশ চাইগল |
| বঁটা, সন্মান, পুৰস্কাৰ আদি | ২ বাৰ শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা |

**শশীকলা চাইগল** (বিবাহৰ পূৰ্বে: **জাৱালকৰ**; ইংৰাজী:  Shashikala Saigal ; ৪ আগষ্ট ১৯৩২-৪ এপ্ৰিল ২০২১) এগৰাকী ভাৰতীয় চলচ্চিত্ৰ আৰু দূৰদৰ্শনৰ অভিনেত্ৰী আছিল, যাক বেছিকৈ প্ৰথম নামটোৰে জনা যায়।১৯৪০ৰ দশকৰ পৰা শতাধিক বলিউডী চলচ্চিত্ৰত তেওঁ সহযোগী চৰিত্ৰত অভিনয় কৰিছিল।

## প্ৰাৰম্ভিক জীৱন

শশীকলা মাক-দেউতাকৰ ছয়টা সন্তানৰ অন্যতম আছিল। তেওঁৰ মহাৰাষ্ট্ৰৰ চোলাপুৰত এটা হিন্দু মাৰাঠীভাষী পৰিয়ালত জন্ম হয়। শশীকলা যেতিয়া এজনী কিশোৰী, তেতিয়াই তেওঁৰ দেউতাক দেৱলীয়া হৈ চোলাপুৰৰ পৰা পৰিয়াল সহ বোম্বেলৈ (বৰ্তমানৰ মুম্বাই) গুছি আহিছিল। আশা কৰা হৈছিল, নাচে-গান পাকৈত আৰু দেখাত শুৱনী শশীকলাই মুম্বাইৰ চলচ্চিত্ৰ উদ্যোগত মূৰ গুজিব পাৰিব।শশীকলাই এটা ষ্টুডিঅ’ৰ পৰা আন এটা ষ্টুডিঅ’লৈ কামৰ সন্ধানত ঘূৰি ফুৰিছিল। শুভাকাংক্ষী বন্ধুৰ সহযোগত ঘৰখন কোনোমতে চলি আছিল। ৰূপালী পৰ্দাৰ সম্ৰাজ্ঞী নুৰ জাহানক লগ নোপোৱালৈকে শশীকলাই টুকটাককৈ উপাৰ্জন কৰি আছিল। নুৰ জাহানৰ স্বামী চৌকত হুছেইন ৰিজৱিয়ে *জীন্নত* (১৯৫৫) নামেৰে ছবি এখন নিৰ্মাণ কৰি আছিল। তাত শশীকলাই এটা কাৱালীৰ দৃশ্যত অভিনয় সুযোগ পায়। তেওঁ সংগ্ৰাম চলাই যায় আৰু পি.এন. আৰোৰা, অমিয় চক্ৰৱৰ্তী আৰু দুজনমান অন্য প্ৰযোজকৰ ছবিত সৰু-সৰু চৰিত্ৰত অভিনয় কৰে। বয়স বিছ বছৰ পাৰ হৈ য়োৱাক পিছত তেওঁ কুন্দনলান চাইলগৰ সম্পৰ্কীয় ওম প্ৰকাশ চাইগলক লগ পায় আৰু দুয়ো বিবাহ বন্ধনত আবদ্ধ হয়।যুগ্মজীৱনৰ স্বাক্ষৰ স্বৰূপে তেওঁলোকৰ দুজনী ছোৱালী জন্মে।

## কৰ্মজীৱন

শশীকলাই ভাৰত বিভাজনৰ পূৰ্বে পি.এন. আৰোৰা, অমিয় চক্ৰৱৰ্তী আৰু অন্যান্য চলচ্চিত্ৰ নিৰ্মাতাসকলৰ সৈতে মাহিলী ৪০০ টকা দৰমহাত কাম কৰে। এই সময়ছোৱাত তেওঁ অশোক কুমাৰ আৰু কৰণ দেৱানৰ বিপৰীতে নায়িকাৰ চৰিত্ৰত অভিনয় কৰিছিল। ১৯৫৩ চনত তেওঁ ভি শান্তাৰামৰ *তিন বাট্টি চাৰ ৰাষ্টা*ত অভিনয় কৰাৰ সুযোগ পায়। তেওঁ শাম্মী কাপুৰৰ সৈতে *ডাকু*ত (১৯৫৫) কাম কৰিছিল। ১৯৫৯ চনত *সুজাতা*ত অভিনয়ৰ বাবে তেওঁ শ্ৰেষ্ঠ সহ-অভিনেত্ৰীৰ ফিল্মফেয়াৰ বঁটাৰ মনোনয়ন পায়।

১৯৬২ চনত তেওঁ তাৰাচান্দ বৰজাত্যৰ *আৰতি*ত মীনা কুমাৰী, অশোক কুমাৰ আৰু প্ৰদীপ কুমাৰৰ সৈতে খলনায়িকাৰ চৰিত্ৰত অভিনয় কৰে। ছবিখন চুপাৰহিট হয় আৰু তেওঁ এই কামৰ বাবে শ্ৰেষ্ঠ সহ-অভিনেত্ৰীৰ ফিল্মফেয়াৰ বঁটা লাভ কৰে। এই ছবিখনৰ সফলতাৰ পিছত, তেওঁ অধিক ছবিৰ বাবে প্ৰস্তাৱ লাভ কৰিবলৈ আৰম্ভ কৰে। পৰৱৰ্তী বছৰত তেওঁ *গুমৰাহ*ৰ (১৯৬৩)বাবে একেৰাহে দ্বিতীয়বাৰৰ বাবে শ্ৰেষ্ঠ সহ-অভিনেত্ৰীৰ ফিল্মফেয়াৰ বঁটা লাভ কৰে। পিছলৈ তেওঁ *আয়ী মিলন কি বেলা* (১৯৬৪),*হিমালয় কি গোড মেঁ* (১৯৬৫), *ফুল ঔৰ পত্থৰ*, *অনুপমা* (১৯৬৬), আৰু *নীল কমল*ত (১৯৬৮) অভিনয় কৰি আৰু পাঁচখন চলচ্চিত্ৰৰ বাবে ফিল্মফেয়াৰ বঁটাৰ মনোনয়ন পায়।

## বঁটা আৰু সন্মান

* ১৯৬৩: *আৰতি* ছবিৰ বাবে শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা
* ১৯৬৪: *গুমৰাহ* ছবিৰ বাবে শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা
* ২০০৭: পদ্মশ্ৰী বঁটা।

## তথ্য উৎস

## বাহ্যিক সংযোগ

* শশীকলা সম্পৰ্কে ইণ্টাৰনেট মুভি ডাটাবেছত থকা তথ্য।
# শাওলি মিত্ৰ

| Shaoli Mitra |
| --- |
|  ২০০৪ চনৰ অক্টোবৰ মাহত মিত্ৰ |
| জন্ম | প্ৰায় ১৯৪৮ চন পশ্চিম বংগ, ভাৰত। |
| মৃত্যু | ১৬ জানুৱাৰী ২০২২ (৭৩ বছৰ) কলকাতা, পশ্চিম বংগ, ভাৰত |
| ৰাষ্ট্ৰীয়তা | ভাৰতীয় |
| পেচা | অভিনেত্ৰী |
| জনা যায় | *জুক্তি টাক্কো আৰ গাপ্পো* |
| পিতৃ-মাতৃ | সোম্ভু মিত্ৰ, তৃপ্তি মিত্ৰ। |
| বঁটা, সন্মান, পুৰস্কাৰ আদি | পদ্মশ্ৰী (২০০৯) বংগা বিভূষণ (২০১২) |

**শাওলি মিত্ৰ** (ইংৰাজী: Shaoli Mitra) এগৰাকী ভাৰতীয় বঙালী থিয়েটাৰ আৰু চলচ্চিত্ৰ অভিনেত্ৰী, পৰিচালক, নাট্যকাৰ আছিল। ঋত্বিক ঘটকৰ *জুক্তি টাক্কো আৰ গাপ্পো*ত বংগাবালাৰ চৰিত্ৰত অভিনয় কৰিছিল। তেখেত সোম্ভু মিত্ৰ আৰু তৃপ্তি মিত্ৰৰ কন্যা, যিসকল নাট্য ব্যক্তিত্বও আছিল।

## কৰ্মজীৱন

মিত্ৰই শৈশৱৰ পৰাই পিতৃ-মাতৃ সোম্ভু মিত্ৰ আৰু তৃপ্তি মিত্ৰৰ নিৰ্দেশনাত নাটকৰ লগত জড়িত হৈ আছিল। অমলৰ চৰিত্ৰত অভিনয় কৰিছিল ডকঘৰ নাটকত। পিছলৈ তেওঁ নিজাকৈ নাট্যগোষ্ঠীও গঠন কৰে। ২০১১ চনত তেওঁ ৰবীন্দ্ৰ শৰ্ধোশাতো জন্মবৰ্ষ উদজাপন সমিতিৰ অধ্যক্ষ হয়। বহুৰূপী প্ৰডাকচনৰ সৈতে কাম কৰিছিল। তেখেতে নাৰী মুক্তিৰ ওপৰত বহুলভাৱে প্ৰশংসিত নাট নিৰ্মাণৰ পথ প্ৰদৰ্শক "পাঞ্চম বৈদিক" নাট্যগোট প্ৰতিষ্ঠা কৰে।

## ব্যক্তিগত জীৱন আৰু মৃত্যু

১৯৭৭ চনৰ জুলাই মাহত বহুৰূপীৰ কলিপ্ৰসাদ ঘোষৰ সৈতে বিবাহপাশত আবদ্ধ হয় মিত্ৰৰ। ২০২২ চনৰ ১৬ জানুৱাৰীত হৃদৰোগত আক্ৰান্ত হৈ দক্ষিণ কলকাতাৰ নিজ গৃহত ৭৩ বছৰ বয়সত মিত্ৰৰ মৃত্যু হয়।

## চলচ্চিত্ৰ

* জুক্তি টাক্কো আৰ গাপ্পো (চৰিত্ৰৰ নাম বংগোবালা)

## পুৰস্কাৰ

* বাংলা থিয়েটাৰত অভিনয়ৰ বাবে ২০০৩ চনত সংগীত নাটক অকাডেমী বঁটা
* ভ্ৰাম্যমাণ থিয়েটাৰত আজীৱন সাফল্যৰ বাবে ২০১২ চনত বংগ বিভূষণ।
* পদ্মশ্ৰী ২০০৯ চনত কলা শাখাত।

## তথ্য সংগ্ৰহ
# অৰুন্ধতী নাগ

| অৰুন্ধতী নাগ |
| --- |
|  ২০১০ চনত অৰুন্ধতী |
| জন্ম | অৰুন্ধতী ৰাও 1955 অথবা 1956 (বয়স 69–70) দিল্লী, ভাৰত |
| পেচা | অভিনেত্ৰী |
| সক্ৰিয় হৈ থকা সময় | ১৯৭৩- বৰ্তমান |
| দাম্পত্যসঙ্গী | শংকৰ নাগ (বি. ১৯৮০; মৃ. ১৯৯০) |
| সন্তান | ১ |
| আত্মীয়-স্বজন | পদ্মাৱতী ৰাও (ভগ্নী) ; |

**অৰুন্ধতী নাগ** (ইংৰাজী: Arundhati Nag; জন্ম:**ৰাও**; ১৯৫৫/১৯৫৬) এগৰাকী ভাৰতীয় অভিনেত্ৰী। ২৫ বছৰতকৈও অধিক সময় ভাৰতৰ বহুভাষিক থিয়েটাৰৰ সৈতে জড়িত হৈ আছে, প্ৰথমে মুম্বাইত, য'ত তেওঁ ইণ্ডিয়ান পিপলছ থিয়েটাৰ এছ'চিয়েচন (আইপিটিএ)ৰ সৈতে জড়িত হৈছিল আৰু গুজৰাটী, মাৰাঠী, আৰু হিন্দী থিয়েটাৰৰ বিভিন্ন প্ৰডাকচন কৰিছিল। পিছলৈ বাংগালুৰুত তেওঁ কানাড়া, তামিল, মালয়ালম আৰু ইংৰাজী ভাষাতো থিয়েটাৰ কৰিছিল ।

কেইবছৰমান তেওঁ কৰ্ণাটকৰ চিন্তামণিতে থাকিল।

কানাড়া অভিনেতা-পৰিচালক শংকৰ নাগৰ (১৯৮০–১৯৯০) সৈতে তেওঁৰ বিবাহৰ পিছত বাংগালুৰুত থিয়েটাৰৰ সৈতে তেওঁৰ সম্পৰ্ক অব্যাহত থাকে, য’ত তেওঁ কানাড়া ভাষাত কেইবাখনো নাটকত অভিনয় কৰে। ইয়াৰ ভিতৰত আছে- গিৰীশ কৰ্নাডৰ “অঞ্জু মল্লিগে’, বিখ্যাত নাটক ৱেইট আনটিল ডাৰ্ক ওপৰত আধাৰিত “২৭ মাৱলী চাৰ্কিল”, , “সন্ধ্যা ছায়া” (জয়ন্ত দলভি), গিৰীশ কৰ্নাডৰ “নাগমণ্ডল”, আৰু বাৰ্টল্ট ব্ৰেখটৰ “মাডাৰ কাৰেজ” (হুলাগুৰু হুলিয়াভাৰ ভূমিকাত)। ইয়াৰ উপৰিও তেওঁ কেইবাখনো কানাড়া চিনেমাত কাম কৰিছিল, যেনে- “এক্সিডেণ্ট” (১৯৮৪), “পৰমেশী প্ৰেমা প্ৰসংগ” (১৯৮৪) আৰু “নোদীস্বামী, নবিৰোডু হীগে” (১৯৮৭)।

নাগে বাংগালুৰুত ৰংগ শংকৰ নামেৰে থিয়েটাৰ স্থান নিৰ্মাণ কৰিছিল। অভিনয় ক্ষেত্ৰলৈ আগবঢ়োৱা অৱদানৰ বাবে তেওঁ সংগীত নাটক একাডেমী বঁটা (২০০৮), পদ্মশ্ৰী (২০১০) আৰু শ্ৰেষ্ঠ সহযোগী অভিনেত্ৰীৰ ৫৭তম ৰাষ্ট্ৰীয় চলচ্চিত্ৰ বঁটা (২০১০) লাভ কৰে।

## তথ্য সংগ্ৰহ

## বাহ্যিক সংযোগ

* অৰুন্ধতী নাগ সম্পৰ্কে ইণ্টাৰনেট মুভি ডাটাবেছত থকা তথ্য।
* Arundhati Nag: Life is beautiful – Interview *Times of India*
# সুধা মালহোট্ৰা

| সুধা মালহোত্ৰা |
| --- |
| জন্ম | ৩০ নৱেম্বৰ, ১৯৩৬ (৮৯ বছৰ) নতুন দিল্লী, ভাৰত |
| সংগীতৰ ধৰণ | নেপথ্য গায়িকা |
| পেচা | গায়িকা |
| সক্ৰিয়তাৰ বছৰ | ১৯৫৪-১৯৮২ |
| জীৱন-সঙ্গী | গিৰধৰ মতৱানি |
|  |
|  |
|  |
| Awards: পদ্মশ্ৰী |

**সুধা মালহোত্ৰা** (ইংৰাজী:  Sudha Malhotra) ৩০ নৱেম্বৰ ১৯৩৬ চনত নতুন দিল্লীত জন্ম গ্ৰহণ কৰা এগৰাকী ভাৰতীয় কথাছবিৰ নেপথ্য সংগীত গায়িকা। গায়কীৰ উপৰিও তেওঁ বলীউডৰ কেইখনমান ছবিত অভিনয় কৰিছিল৷ নেপথ্য গায়িকা হিচাপে ১৯৫০ আৰু ১৯৬০ চনৰ বলীউডৰ জনপ্ৰিয় চিনেমা যেনে, *আৰজু*, *ধূল কা ফুল*, *অব দিল্লী দুৰ নেহী*, *গাৰ্ল ফ্ৰেণ্ড*, *বৰসাত কি ৰাত*, *দিদি* আৰু *দেখ কবিৰা ৰোয়া*ত কাম কৰিছিল। শেষবাৰৰ বাবে তেওঁ ৰাজ কাপুৰৰ *প্ৰেম ৰোগ* (১৯৮২) ছবিত "য়েহ প্যাৰ থা ইয়া কুচ ঔৰ থা" গীতত তেওঁৰ কণ্ঠ শুনা গৈছিল। হিন্দী গীতৰ উপৰি অৰুণ দেটৰ সৈতে বহু জনপ্ৰিয় মাৰাঠী গীত(ভৱগীত) গাইছিল সুধা মালহোত্ৰাই।

২০১৩ চনত ৬৪ তম্ গণতন্ত্ৰ দিৱসৰ প্ৰাক্কালত তেওঁ ভাৰত চৰকাৰে প্ৰদান কৰা পদ্মশ্ৰী বঁটা লাভ কৰে।

## প্ৰাৰম্ভিক জীৱন আৰু শিক্ষা

সুধাৰ জন্ম হৈছিল পাঞ্জাৱৰ কুৰুক্ষেত্ৰ নগৰত এক পাঞ্জাবী হিন্দু পৰিয়ালত নতুন দিল্লীত সুধাই জন্মগ্ৰহণ কৰিছিল আৰু একাধিক ঠাইত ডাঙৰ-দীঘল হৈছিল; লাহোৰ, ভূপাল আৰু ফিৰোজপুৰত। তেওঁৰ চাৰিগৰাকী ভাই-ভনী আছিল আৰু তাৰ ভিতৰত তেওঁ আছিল ডাঙৰ৷ আন ভাই ভনীসকলৰ নাম- অৰুণ, বিজয় আৰু কিৰণ। সুধাই আগ্ৰা বিশ্ববিদ্যালয়ৰ পৰা সংগীত বিষয়ত স্নাতক ডিগ্ৰী লাভ কৰে।

## কেৰিয়াৰ

সুধা মালহোত্ৰাক এক শিশু শিল্পী হিচাপে প্ৰথম আৱিষ্কাৰ কৰিছিল ভাৰত আৰু পাকিস্তানৰ সংগীতকাৰ মাষ্টাৰ গুলাম হাইদৰে, যি ১৯৪০ চনৰ এজন বিশিষ্ট সংগীত পৰিচালক আছিল। তেওঁ আৰজু নামৰ কথাছবিত সুধাৰ অভিষেক ঘটায়। চিকাগো ৰেডিঅ’ মাইক কোম্পানীৰ মালিকৰ পৰিয়ালৰ ব্যৱসায়ী গিৰিধৰ মটৱনী সৈতে সুধা মালহোট্ৰা বিবাহপাশত আৱদ্ধ হয়৷ ইয়াৰ পিছত ১৯৬০ চনত তেওঁ চলচ্চিত্ৰ জগতৰ পৰা অৱসৰ গ্ৰহণ কৰে। তাৰ পিছৰ বছৰবোৰত তেওঁ কেইটামান গীতৰ এলবাম উলিয়াইছিল, তাৰ ভিতৰত গজল গায়ক জগজিৎ সিঙৰ *ইন এ মুড অৱ লাভ*ৰ বাবেও গীত ৰেকৰ্ডিং কৰে। ১৯৮২ চনত ৰাজ কাপুৰৰ *প্ৰেম ৰোগ* ছবিৰ বাবে তেওঁ গীত গাইছিল।

তেওঁৰ কিছুমান জনপ্ৰিয় মাৰাঠী গীত হ'ল (ভৱগীত) - "শুক্ৰাতাৰা মাণ্ডোৱাৰা", "হাত তুজা হাতাত" আৰু "দিবাস তুঝে হে ফুলেচে" আৰু এই সকলোবোৰ গীত অৰুণ ডেটৰ সৈতে যুটীয়াভাবে গোৱা হৈছিল। সুধাই মুঠ ১৫৫ খন ছবিত ২৬৪ টা গীত গাইছে। তেওঁ নিজে ৰচনা কৰা “তুম মুঝে ভুল ভি যাও’’ গীতটো এটা জনপ্ৰিয় গীত৷ সুধাই লতা মংগেশকাৰ, মান্না দে, তালাত মাহমুদ, গীতা দত্ত আদি
বিখ্যাত শিল্পীৰ সৈতে গীত পৰিৱেশন কৰিছিল৷

## ব্যক্তিগত জীৱন

সুধা মালহোত্ৰাই গিৰিধৰ মটৱানীক বিয়া কৰায়, যাৰ পৰিয়ালৰ সদস্য চিকাগো ৰেডিঅ'ৰ মালিক। বিয়াৰ পিছত গীতিকাৰ ছাহিৰ লুধিয়ানভিৰ সৈতে তেওঁৰ কিছু ফটো *ব্লিটজ* আলোচনীত প্ৰকাশ পাইছিল। তেওঁ বাৰে বাৰে তেওঁলোকৰ সম্পৰ্কৰ কথা অস্বীকাৰ কৰিছিল আৰু পিছত ব্লিটজ আলোচনীৰ ফালৰ পৰা ক্ষমা প্ৰাৰ্থনা প্ৰকাশ কৰা হৈছিল। এইটো বিশ্বাস কৰা হয় যে, সুধা মালহোত্ৰাৰ বিবাহৰ কথা চূড়ান্ত হোৱাৰ সময়ত লুধিয়ানৱীয়ে *চলো এক বৰ ফিৰ ছে আজনবী বন যায়ে হাম দোনো* এই বিখ্যাত গীতটো ৰচনা কৰিছিল৷

## কথাছবি

সুধাই কেইবাখনো কথাছবিত অভিনয় কৰিছিল৷ সেইবোৰ হ’ল, আৰজু, অব দিল্লী দুৰ নেহী, প্ৰেমিকা, দেখ কবিৰা ৰোয়া (১৯৫৭), ধূল কা ফুল(১৯৫৯), বৰসাত কি ৰাত (১৯৬০), গৌহৰ, দিল-ই-নাদান (১৯৫৩), বাবৰ, দিদি আৰু প্ৰেম ৰোগ (১৯৮২)৷

## তথ্য সূত্ৰ
# বৌৱা দেৱী

| বৌৱা দেৱী |
| --- |
|  ভাৰতৰ ৰাষ্ট্ৰপতি প্ৰণৱ মুখাৰ্জীয়ে বৌৱা দেৱীক ২০১৭ চনৰ পদ্মশ্ৰী বঁটা প্ৰদানৰ মুহূৰ্ত |
| জন্ম | জিতৱাৰপুৰ, বিহাৰ |
| শৈলী | মিথিলা বা মধুবানী চিত্ৰশিল্প |
| বঁটা, সন্মান, পুৰস্কাৰ আদি | পদ্মশ্ৰী,
২০১৭ ৰাষ্ট্ৰীয় পুৰস্কাৰ, ১৯৮৪ |

**বৌৱা দেৱী** (ইংৰাজী: Baua Devi) এগৰাকী ভাৰতীয় চিত্ৰশিল্পী। তেওঁ বিহাৰৰ মিথিলা অঞ্চলত প্ৰচলিত লোক চিত্ৰকলা মধুবানী চিত্ৰশিল্পৰ লগত জড়িত। ই এটি ঐতিহ্যমণ্ডিত মৌলিক শিল্প। এই চিত্ৰকলা হাতৰ আঙুলি, কাঠি, ব্ৰাচ, নিব-কলম, জুইশলা কাঠি আদি ব্যৱহাৰ কৰি তৈয়াৰ কৰা হয়। প্ৰাকৃতিক ভাবে তৈয়াৰী ৰং আৰু ৰঞ্জক এই ছবিসমূহত ব্যৱহাৰ কৰা হয়। দৃষ্টিনন্দন জ্যামিতিক শৈলীয়েই হৈছে ছবিসমূহৰ মূল বৈশিষ্ট্য। বৰ্তমান ইয়াক হস্তনিৰ্মিত কাগজ আৰু কেনভাছলৈ স্থানান্তৰ কৰা হৈছে। বৌৱা দেৱীয়ে ১৯৮৪ চনত ৰাষ্ট্ৰীয় বঁটা লাভ কৰিছিল। মধুবানী চিত্ৰশিল্পলৈ তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে তেওঁক ২০১৭ চনত দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

## জীৱনী

বৌৱা দেৱীয়ে প্ৰায় ৬০ বছৰ ধৰি মৈথিলী চিত্ৰকলা অনুশীলন কৰি আহিছে। তেওঁ ১২ বছৰ বয়সত বিবাহ পাশত আৱদ্ধ হৈছিল। তেওঁৰ শাহুয়েকে তেওঁক চিত্ৰকলা অনুসৰণ কৰিবলৈ উৎসাহিত কৰিছিল। ১৯৬৬ চনত বস্ত্ৰ মন্ত্ৰালয়ৰ উপদেষ্টা সংস্থা অইল ইণ্ডিয়া হস্তশিল্প পৰিষদৰ পৰিচালক পুপুল জয়কাৰে মুম্বাইৰ শিল্পী ভাস্কাৰ কুলকাৰ্ণীক কলা আৰু শিল্পী বিচাৰি মধুবানীলৈ প্ৰেৰণ কৰিছিল। যেতিয়া তেওঁ কুলকাৰ্ণীক লগ পাইছিল তেতিয়া তেওঁ এগৰাকী কিশোৰী আছিল আৰু শিল্পীসকলৰ দলৰ ভিতৰত আটাইতকৈ কনিষ্ঠ আছিল। তেওঁলোকে মিথিলা কলাক বেৰৰ পৰা আনুষ্ঠানিকভাৱে কাগজ আৰু কেনভাচলৈ স্থানান্তৰ কৰিছিল। পৰম্পৰাগতভাৱে মধুবানী চিত্ৰ ঘৰৰ বেৰত কৰা কলা হিচাপে অনুশীলন কৰা হৈছিল। ভাস্কৰ কুলকৰ্ণীয়ে তেওঁলোকৰ চিত্ৰকৰ্মসমূহ সংগ্ৰহালয়লৈ লৈ গৈছিল আৰু পিছলৈ তেওঁ বৌৱা দেৱীক ৰাষ্ট্ৰীয় শিল্প সংগ্ৰহালয়লৈ আহিবলৈ উৎসাহিত কৰিছিল। কুলকাৰ্ণীৰ বাবে কাম কৰা প্ৰথম বছৰত তেওঁক প্ৰতি পেইণ্টিংত ১.৫০ টকা পৰিশোধ কৰা হৈছিল। তাৰ পিছত তেওঁৰ শিল্প স্পেইন, ফ্ৰান্স আৰু জাপানৰ চিত্ৰ বিথিকা আৰু সংগ্ৰহালয়লৈ নিয়া হৈছে। ২০১৫ চনত তেওঁৰ এখন চিত্ৰ প্ৰধানমন্ত্ৰী নৰেন্দ্ৰ মোদীয়ে ভাৰত ভ্ৰমণৰ সময়ত হেন'ভাৰৰ মেয়ৰ ষ্টিফেন স্কষ্টক উপহাৰ দিছিল।

## শৈলী

যোৱা পাঁচ দশকধৰি মধুবানী কলাৰ প্ৰাধান্য বৃদ্ধি পাইছে আৰু বৌৱা দেৱীৰ শিল্পয়ে সমালোচকৰ প্ৰশংসা লাভ কৰিছে। তেওঁ ১৯৮৯ চনত চেণ্টাৰ পম্পিডুত মেজিকিয়েনছ দে লা টেৰেত দে টেৰেত নিজৰ শিল্প প্ৰদৰ্শন কৰা প্ৰথম ভাৰতীয় মহিলা চিত্ৰশিল্পী। তেওঁ কাগজৰ সৰু শ্বীটৰ পৰা ২০ ফুট ডাঙৰ পটভূমিত মিথিলা শৈলীৰ ছবি আঁকে। তেওঁৰ চিত্ৰসমূহত ধৰ্মীয় কাহিনী যেনে ভগৱান কৃষ্ণ আৰু সীতাৰ দৃষ্টিভংগীৰে ৰাম আৰু সীতাৰ পৌৰাণিক কাহিনী আদি প্ৰতিফলিত হয়। বৌৱা দেৱীয়ে তেওঁৰ চিত্ৰৰ বাবে হস্তনিৰ্মিত কাগজ আৰু প্ৰাকৃতিক ৰং ব্যৱহাৰ কৰে। মুখ্যতঃ তেওঁৰ পেলেটত ক'লা, হালধীয়া, ৰঙা আৰু বগা ৰং ব্যৱহাৰ কৰে।

## বঁটা আৰু সন্মান

* পদ্মশ্ৰী, ২০১৭
* ৰাষ্ট্ৰীয় পুৰস্কাৰ, ১৯৮৪

## তথ্য উৎস
# বিজয়লক্ষ্মী নৱনীতাকৃষ্ণণ

| বিজয়লক্ষ্মী নৱনীতাকৃষ্ণণ |
| --- |
|  ড° বিজয়লক্ষ্মী নৱনীতাকৃষ্ণণ |
| জন্ম | ২৭ জানুৱাৰী, ১৯৪৬ (৮০ বছৰ) |
| পেচা | Musician, Composer, Author and Professor |
| ৰাষ্ট্ৰীয়তা | Indian |
| ধৰণ | Tamil Folk Art |

**বিজয়লক্ষ্মী নৱনীতাকৃষ্ণন** (জন্ম: ২৭ জানুৱাৰী, ১৯৪৬) এগৰাকী তামিল লোক কণ্ঠশিল্পী, সুৰকাৰ আৰু তামিল লোক কলাৰ প্ৰসিদ্ধ ভাষ্যকাৰ। শেহতীয়াকৈ তেওঁৰ অৱদানৰ স্বীকৃতিস্বৰূপে ভাৰত চৰকাৰে তেওঁক ভাৰতৰ চতুৰ্থ সৰ্বোচ্চ অসামৰিক বঁটা পদ্মশ্ৰী প্ৰদান কৰিছে। তেওঁৰ স্বামী এম. নৱনীতাকৃষ্ণনৰ সৈতে একেলগে তেওঁ তামিল লোক সংগীত আৰু তামিল নৃত্যৰ ওপৰত কেইবা বছৰ ধৰি গৱেষণা আৰু অধ্যয়ন চলাইছে। তেওঁলোকে প্ৰাচীন তামিল লোক গীত আৰু নৃত্যৰ ওপৰত গৱেষণা, সংগ্ৰহ, পুনৰুজ্জীৱন আৰু নথিপত্ৰৰ বাবে তেওঁৰ জীৱন সমৰ্পিত কৰিছে। এই কলাসমূহৰ অধিকাংশই দ্ৰুতগতিত অপ্ৰচলিত হৈ পৰিছে। নিজা ক্ষেত্ৰখনত কণ্ঠশিল্পীগৰাকীৰ অনন্য বৰঙণিৰ বাবে ভাৰত চৰকাৰে তেওঁলৈ ২০১৮ বৰ্ষৰ বাবে দেশৰ চতুৰ্থ সৰ্বোচ্চ অসামৰিক বঁটা পদ্মশ্ৰী আগবঢ়াইছে।

## জীৱনী

বিজয়লক্ষ্মীৰ জন্ম হৈছিল ৰাজপালায়মৰ ওচৰৰ চিন্নাসুৰাইগায়ামপট্টি। তেওঁৰ পিতৃৰ নাম পুন্নুস্বামী আৰু আৰু মাতৃৰ নাম মুকাম্মাল। তেওঁ এগৰাকী পি.এইচ.ডি. ডিগ্ৰীধাৰী ব্যক্তি। তেওঁ মাদুৰাই কামৰাজ বিশ্ববিদ্যালয়ৰ কলা ইতিহাস আৰু নান্দনিক সূক্ষ্ম কলা বিভাগৰ লোক কলা কেন্দ্ৰত অধ্যাপক হিচাপে কাম কৰিছিল। তেওঁৰ স্বামী ড° নৱনীতাকৃষ্ণনও একেখন ক্ষেত্ৰৰ অধ্যাপক।

মাদুৰাই কামৰাজ বিশ্ববিদ্যালয়ৰ পৰা লোক কলা আৰু সংস্কৃতি বিভাগৰ অধ্যাপক হিচাপে অৱসৰ লোৱাৰ পিছত, দম্পতীহালে লোককলা আৰু সংস্কৃতিৰ ওপৰত অধ্যয়ন অব্যাহত ৰাখে। তেওঁলোকৰ দলৰ সৈতে কৰা তেওঁলোকৰ পৰিৱেশনসমূহ বিশ্বজুৰি তামিল লোক সংগীতৰ বিশেষজ্ঞ আৰু অনুৰাগীসকলৰদ্বাৰা সমাদৃত। দম্পতীহালে প্ৰামাণিক তামিল লোক সংগীতৰ কেইবাটাও এলবাম উলিয়াইছে। প্ৰামাণিক লোক সংগীতৰ ১০,০০০ তকৈও অধিক অডিঅ' কেছেট ৰেকৰ্ড কৰাৰ পিছত, দম্পতীহালে এতিয়া তামিল লোক সংগীতৰ এক ব্যাকৰণ আৰু সহায়িকা সৃষ্টি কৰিবলৈ এই বিস্তৃত সংগ্ৰহৰ শ্ৰেণীবিভাজনৰ দিশত কাম কৰি আছে। তেওঁলোকে তামিল লোককলাৰ এক বিশ্বকোষ সংকলন কৰাৰ পৰিকল্পনা কৰিছে।

ড° বিজয়লক্ষ্মী নৱনীতাকৃষ্ণনে তামিল লোক কলাৰ ওপৰত মুঠ ২৩টা প্ৰবন্ধ প্ৰকাশ কৰিছে। তেওঁ লোক কলা, সংগীত আৰু নৃত্যৰ ওপৰত ৰেডিঅ'ত মুঠ ত্ৰিশটা বক্তৃতা প্ৰদান কৰিছে। ড° বিজয়লক্ষ্মী নৱনীতাকৃষ্ণন আৰু তেওঁৰ স্বামী ড° নৱনীতাকৃষ্ণনে একেলগ হৈ উক্ত ক্ষেত্ৰখনৰ সৈতে সম্পৰ্কিত বিভিন্ন বিষয়ৰ ওপৰত এঘাৰখন কিতাপ ৰচনা কৰিছে। তেওঁ লোকগীতৰ বাবে কেইবাটাও বঁটা লাভ কৰিছিল।

## বঁটা

তামিলনাডু চৰকাৰে তেওঁৰ কামৰ প্ৰশংসা কৰি কলাইমামণি বঁটা প্ৰদান কৰিছে। ভাৰতৰ কেন্দ্ৰীয় চৰকাৰে ২০১৮ চনত ড° বিজয়লক্ষ্মী নৱনীতাকৃষ্ণনক পদ্মশ্ৰী বঁটা প্ৰদান কৰিছে।

## তথ্য সংগ্ৰহ

## বাহ্যিক সংযোগ

* The Hindu : Metro Plus Tiruchirapalli / Personality : Art for peace Archived 2005-05-07 at the Wayback Machine
* Life Positive: Interview with Dr.Vijayalakshmi Navaneethakrishnan on The Spiritual aspects of Tamil Folk Art
* The Hindu : Arts / Music : Rural Ragas
* Tamil Folk Songs
* The Hindu : MetroPlus : Songs of innocence and experience
* The Hindu : Front Page: Folk art performances planned near Meenakshi Sundareswarar Temple
* The Hindu : Enthralling folk arts performance
* The Hindu: National : Tamil Nadu: Folk songs continue to be crowd-pullers
* The Hindu : Folio : Simple Pleasures
*
# ছৌকৰ জানকী

| ছৌকৰ জানকী |
| --- |
|  |
| জন্ম | টি জানকী ১২ ডিচেম্বৰ, ১৯৩১ (৯৪ বছৰ) ৰাজামুণ্ড্ৰী, মাদ্ৰাচ প্ৰেচিডেঞ্চি, ব্ৰিটিছ ভাৰত (বৰ্তমান অন্ধ্ৰপ্ৰদেশ, ভাৰত) |
| পেচা | অভিনেত্ৰী |
| সক্ৰিয় হৈ থকা সময় | ১৯৪৯-বৰ্তমান |
| দাম্পত্যসঙ্গী | শংকৰমঞ্চী জানকী (বি. ১৯৪৭) |

**শংকৰমঞ্চী জানকী** (ইংৰাজী: Sankaramanchi Janaki; জন্ম: ১২ ডিচেম্বৰ ১৯৩১) তামিল, তেলেগু, মালয়ালম আৰু কানাড়া ছবিৰ কামৰ বাবে পৰিচিত এগৰাকী ভাৰতীয় অভিনেত্ৰী; যাক ব্যপকভাবে ছৌকৰ জানকী (Sowcar Janaki) বুলি জনা যায়। সাত দশকৰো অধিক সময়ৰ কৰ্মজীৱনত জানকীয়ে প্ৰায় ৩৯০খন ছবিত অভিনয় কৰিছে। তাৰোপৰি ৩০০ৰো অধিক মঞ্চ অনুষ্ঠান কৰিছে। প্ৰাৰম্ভিক বছৰবোৰত তেওঁ এগৰাকী ৰেডিঅ’ শিল্পী আছিল। তেওঁ দুটা নন্দী বঁটা, এটা কলাইমামণি আৰু ভাৰতৰ চতুৰ্থ সৰ্বোচ্চ অসামৰিক বঁটা পদ্মশ্ৰী লাভ কৰে। তেওঁৰ সৰু ভনীয়েক কৃষ্ণ কুমাৰীও এগৰাকী বিখ্যাত অভিনেত্ৰী আছিল।

তেওঁক প্ৰথম কানাড়া পেন ইণ্ডিয়ান চলচ্চিত্ৰ মহিষাসুৰ মৰ্দিনীত ডা. ৰাজকুমাৰ সৈতে দেখা গৈছিল, যিখন ছবি ১৯৫৯ চনত মুক্তি পাইছিল আৰু ইয়াৰ ফলত তেওঁ আৰম্ভণি কালৰ অন্যতম বিশিষ্ট পেন ইণ্ডিয়ান অভিনেত্ৰী হিচাপে পৰিগণিত হৈছিল।

## তথ্য সংগ্ৰহ

## বাহ্যিক সংযোগ

* Sowcar Janaki সম্পৰ্কে ইণ্টাৰনেট মুভি ডাটাবেছত থকা তথ্য।
# অজিতা শ্ৰীবাস্তৱ

| অজিতা শ্ৰীবাস্তৱ |
| --- |
|  ২০২২ চনত শ্ৰীবাস্তৱ |
| জন্ম | বাৰানসী, উত্তৰ প্ৰদেশ |
| বঁটা | পদ্মশ্ৰী বঁটা (২০২২) উত্তৰ প্ৰদেশ সংগীত নাটক একাডেমী পুৰস্কাৰ (২০১৭) |

**অজিতা শ্ৰীবাস্তৱ (ইংৰাজী: Ajita Srivastava)** এগৰাকী ভাৰতীয় গায়িকা, শিক্ষাবিদ আৰু এগৰাকী সমাজকৰ্মী। শ্ৰীবাস্তৱ মিৰ্জাপুৰ আৰু ইয়াৰ চাৰিওফালৰ অঞ্চলৰ লোক সংগীতৰ এক জনপ্ৰিয় ৰূপ কাজাৰী লোকগীতৰ জনপ্ৰিয়তা আৰু প্ৰচাৰৰ বাবে জনাজাত। কলা ক্ষেত্ৰত আগবঢ়োৱা অৱদানৰ বাবে ভাৰত চৰকাৰে তেওঁক ২০২২ চনত পদ্মশ্ৰী বঁটা প্ৰদান কৰিছিল।

## জীৱন আৰু শিক্ষা

শ্ৰীবাস্তৱৰ জন্ম উত্তৰ প্ৰদেশৰ বাৰাণসীত হৈছিল। তেওঁ প্ৰয়াগৰাজৰ প্ৰয়াগ সংগীত সমিতিৰ পৰা সংগীত প্ৰভাকৰ, গোৰখপুৰ বিশ্ববিদ্যালয়ৰ বি. এড. আৰু বেনাৰস হিন্দু বিশ্ববিদ্যালয়ৰ পৰা এম.এ. সম্পূৰ্ণ কৰিছে।
পিছলৈ শ্ৰীবাস্তৱে মিৰ্জাপুৰৰ পেছাত এজন বিখ্যাত কবি, লেখক আৰু উকীল ৰসবিহাৰী লালক বিয়া কৰায় আৰু তাত বসতি স্থাপন কৰে। তেওঁলোকৰ একমাত্ৰ সন্তান অনুৰাগ আনন্দে ভাৰতীয় বায়ু সেনাত সেৱা আগবঢ়াই।

## কৰ্মজীৱন

শ্ৰীবাস্তৱে ১৯৮০ চনত অল ইণ্ডিয়া ৰেডিঅ' বাৰাণসীৰ সৈতে তেওঁৰ পেছাদাৰী কেৰিয়াৰ আৰম্ভ কৰিছিল। তেওঁ অল ইণ্ডিয়া ৰেডিঅ', লক্ষ্ণৌ দূৰদৰ্শন, সংগীত নাটক একাডেমী উত্তৰ প্ৰদেশ, ভাৰতীয় সাংস্কৃতিক সম্পৰ্ক পৰিষদ, বৈদেশিক পৰিক্ৰমা মন্ত্ৰালয়, এনচিজেডচিচি প্ৰয়াগৰাজ, পৰ্যটন মন্ত্ৰালয়, সংস্কৃতি মন্ত্ৰালয়, দিল্লী চৰকাৰ, ভাৰতীয় সেনা আৰু টি-চিৰিজকে ধৰি বিভিন্ন সংগঠনৰ সৈতে জড়িত হৈ দায়িত্ব পালন কৰি আহিছে।
২০১৭ চনত তেওঁ ৪০ বছৰৰ শিক্ষকতা কেৰিয়াৰৰ পিছত আৰ্য কন্যা ইণ্টাৰ কলেজৰ প্ৰবক্তা হিচাপে অৱসৰ গ্ৰহণ কৰে। তেতিয়াৰে পৰা তেওঁ ৰাষ্ট্ৰীয় আৰু আন্তঃৰাষ্ট্ৰীয় পৰ্যায়ত কাজাৰী আৰু অঞ্চলটোৰ অন্যান্য লোক সংগীতৰ সংৰক্ষণ, প্ৰসাৰ আৰু প্ৰচাৰৰ বাবে সম্পূৰ্ণৰূপে সময় উৎসৰ্গা কৰি আহিছে।

## পুৰস্কাৰসমূহ

* ২০২২ –পদ্মশ্ৰী বঁটা
* ২০২১ – বিশ্ব হিন্দী গৱেষণা প্ৰচাৰ বঁটা
* ২০২১ – কাজলি কোকিলা বঁটা
* ২০২১ – যোগ্য শিক্ষক আৰু কাজলী গায়ক বঁটা
* ২০২১, ২০১০ – চাৰ্ক ফছৱাল বঁটা
* ২০২১, ২০২০, ২০১৯ – উত্তৰ প্ৰদেশ চৰকাৰৰ দ্বাৰা নাৰী শক্তি পুৰস্কাৰ
* ২০২০ – কাশী আনন্দ বঁটা
* ২০১৯ – সেউজীয়া উত্তৰ প্ৰদেশ, স্বচ্ছ উত্তৰ প্ৰদেশ বিশেশ সন্মান
* ২০১৯– কাজলি কৰ্মশালা মুখ্য প্ৰশিক্ষক বঁটা
* ২০১৭ – নমামি জাগৃতি সন্মান
* ২০১৭ – উত্তৰ প্ৰদেশ সংগীত নাটক একাডেমী বঁটা
* ২০১১ – বৈশ্য গৌৰৱ সন্মান
* ২০০৮ – অমৰ উজলাৰ দ্বাৰা নাৰী শক্তি সন্মান
* ১৯৯৬ – কাজলী সম্ৰাজ্ঞী বঁটা

## তথ্যৰ উৎস
# মমতা শংকৰ

| মমতা শংকৰ |
| --- |
|  ২০১৪ চনৰ নৱেম্বৰ মাহত শংকৰ |
| স্থানীয় নাম | মমতা শঙ্কৰ |
| জন্ম | ৭ জানুৱাৰী, ১৯৫৫ (৭১ বছৰ) কলিকতা, পশ্চিম বংগ, ভাৰত |
| ৰাষ্ট্ৰীয়তা | ভাৰতীয় |
| পেচা | * নৃত্যশিল্পী
* কৰিঅ'গ্ৰাফাৰ
* অভিনেতা
 |
| জনা যায় | অভিনয়, নৃত্য, উদয়ন কলাকেন্দ্ৰ |
| দাম্পত্যসঙ্গী | চন্দ্ৰদয় ঘোষ |
| পিতৃ-মাতৃ | উদয় শংকৰ (পিতৃ) অমলা শংকৰ (মাতৃ) |
| সন্তান | ৰাতুল শংকৰ ৰাজিত শংকৰ ঘোষ |
| আত্মীয়-স্বজন | আনন্দ শংকৰ (ভাই) ৰবি শংকৰ (খুড়া) |

**মমতা শংকৰ** (ইংৰাজী: Mamata Shankar ; জন্ম: ৭ জানুৱাৰী ১৯৫৫) এগৰাকী ভাৰতীয় অভিনেত্ৰী আৰু নৃত্যশিল্পী। বাংলা চিনেমাৰ কামৰ বাবে তেওঁ পৰিচিত। সত্যজিৎ সত্যজিৎ সত্য, মৃণাল সেন, ঋতুপৰ্ণ ঘোষ, বুদ্ধদেৱ দাসগুপ্ত, গৌতম ঘোষকে ধৰি পৰিচালকৰ ছবিত অভিনয় কৰিছে। অভিনেত্ৰী হোৱাৰ উপৰিও তেওঁ এগৰাকী নৃত্যশিল্পী আৰু নৃত্য পৰিচালক।
সংগীত শিল্পী পণ্ডিত ৰবি শংকৰৰ ভতিজী আছিল। তেওঁৰ ভাতৃ আনন্দ শংকৰ এজন ভাৰত-পশ্চিমীয়া সংযোজন সংগীতজ্ঞ আছিল।

## প্ৰাথমিক জীৱন আৰু শিক্ষা

১৯৫৫ চনৰ ৭ জানুৱাৰীত নৃত্যশিল্পী উদয় শংকৰ আৰু অমলা শংকৰৰ ঘৰত মমতা শংকৰৰ জন্ম হয়।
তেওঁ অমলা শংকৰৰ অধীনত কলিকতাৰ উদয় শংকৰ ইণ্ডিয়া কালচাৰ চেণ্টাৰত নৃত্য আৰু নৃত্য পৰিচালনাৰ প্ৰশিক্ষণ লাভ কৰে।

## কৰ্মজীৱন

১৯৭৬ চনত মৃণাল সেনৰ পৰিচালিত মৃগয়া ছবিৰে চলচ্চিত্ৰত আত্মপ্ৰকাশ কৰে শংকৰে। বছৰৰ বাবে শ্ৰেষ্ঠ বৈশিষ্ট্যপূৰ্ণ ছবিৰ ৰাষ্ট্ৰীয় চলচ্চিত্ৰ বঁটা লাভ কৰে।

শংকৰ বিবাহিত, আৰু ১৯৮৬ চনত প্ৰতিষ্ঠা হোৱা উদয়ন - মমতা শংকৰ নৃত্য কোম্পানী চলাই আছে, আৰু যিয়ে সমগ্ৰ বিশ্বতে বিস্তৃতভাৱে ভ্ৰমণ কৰে, ‘মমতা শংকৰ বেলেট দল’ৰ সৈতে। ১৯৭৮ চনত প্ৰতিষ্ঠা হোৱা এই দলটোৱে ১৯৭৯ চনত ৰবীন্দ্ৰনাথ ঠাকুৰৰ ৰচনা চণ্ডলিকাৰ আধাৰত প্ৰথম প্ৰযোজনা কৰে।
ইয়াৰ পিছত হৰিখেলা, আজকেৰ একলব্য, মিলাপ, শিকাৰ, পৃথিৱী মাতৃ, অমৃতস্যপুত্ৰ আৰু শবাৰী।

## পুৰস্কাৰ

* ১৯৯২: ৰাষ্ট্ৰীয় চলচ্চিত্ৰ বঁটা – বিশেষ জুৰী বঁটা (বৈচিত্ৰ্য চলচ্চিত্ৰ):*অগন্তুক*
* ১৯৯৩: BFJA Award-"শাখা প্ৰশাখা"ৰ বাবে শ্ৰেষ্ঠ সহযোগী অভিনেত্ৰী বঁটা।
* ২০০০: BFJA Award-"উৎসব"ৰ বাবে শ্ৰেষ্ঠ সহযোগী অভিনেত্ৰী বঁটা।
* ২০২৫: পদ্মশ্ৰী

## ফিল্মগ্ৰাফী

* মৃগয়া (দ্য ৰয়েল হাণ্ট, ১৯৭৬)
* ওকা উৰি কথা (The Marginal Ones or The Outsiders, ১৯৭৭)
* দূৰতৱা ওৰফে দূৰত্ব (১৯৭৮)
* এক দিন প্ৰতিদিন (এণ্ড কুইট ৰোলছ দ্য ডন বা ৱান ডে লাইক আনদাৰ (আমেৰিকা), ১৯৭৯)
* বাপিকা বিদাই (১৯৮০)
* কলংকিনি (১৯৮১)
* খাৰিজ ( গোচৰটো বন্ধ, ১৯৮২)
* গৃহজুদ্ধ (ক্ৰছৰোডছ, ১৯৮২)
* ডাখল (দ্য অকুপেচন, ১৯৮২)
* গৃহজুদ্ধ (ক্ৰছৰোডছ, ১৯৮২)
* নিশান্তে (১৯৮৫)
* নীলকান্তো (১৯৮৫)
* শখা প্ৰশাখা (গছৰ ডাল বা লেছ ব্ৰাঞ্চছ ডি ল'আৰ্ব্ৰে, ১৯৯১)
* আগন্তুক (দ্য ষ্ট্ৰেঞ্জাৰ ওৰফে লে ভিজিট্যুৰ, ১৯৯১)
* সুন্যা থেকে সুৰু (এ ৰিটাৰ্ণ টু জিৰ', ১৯৯৩)
* প্ৰজাপতি (১৯৯৩)
* সোপন (১৯৯৪)
* দহন (ক্ৰছফায়াৰ, ১৯৯৭)
* উৎসৱ (উৎসৱ, ২০০০)
* ৱাৰিছ (২০০৪)
* দ্য বং কানেকচন (২০০৬)
* সমুদ্ৰা সাক্ষী (২০০৬)
* বালীগঞ্জ আদালত (২০০৭)
* দৃষ্টি প্ৰদীপ (২০০৮)
* আবোহোমান (দ্য ইটাৰ্নেল, ২০১০)
* জানি দ্যাখা হাউবে (২০১১)
* ৰঞ্জনা আমি আৰ আছবোনা (২০১১)
* জাতিশ্বৰ (২০১৪)
* Agantuker Pore (২০১৫)
* গোলাপী (২০১৬)
* মাচেৰ ঝোল (২০১৭)
* ফ্লেট নং ৬০৯ (২০১৮)
* শ্বাহজাহান ৰিজেন্সি (২০১৯)
* শ্বেশ্বাৰ গলপো (২০১৯)
* অন্তৰ্ধান (২০২১)
* ভোটভোটি (২০২২)
* এণ্টাৰলিন
* ফ্লেট নং ৬০৯
* প্ৰজাপোটি (২০২২)
* শিবপুৰ (২০২৩)
* পালান (২০২৩)
* বিজয়ৰ পোৰে (২০২৩)
* প্ৰধান (২০২৩)
* প্ৰজাপটি ২ (২০২৫)

## তথ্য সংগ্ৰহ
# ৰাষ্ট্ৰীয় চলচ্চিত্ৰ বঁটা

|  |
| --- |
| ৰাষ্ট্ৰীয় চলচ্চিত্ৰ বঁটা |
| বঁটাৰ তথ্য |
| **শ্ৰেণী** | চলচ্চিত্ৰ |
| **বৰ্ণনা** | ভাৰতীয় চলচ্চিত্ৰৰ সৰ্বোচ্চ বঁটা |
| **প্ৰতিষ্ঠা** | ১৯৫৪ |
| **অন্তিমবাৰ প্ৰদান** | ২০১১ |
| **প্ৰদানকৰ্তা** | চলচ্চিত্ৰ মহোৎসৱৰ সঞ্চালক, ভাৰত |

**ৰাষ্ট্ৰীয় চলচ্চিত্ৰ বঁটা** (ইংৰাজী: National Film Awards) ভাৰতৰ চলচ্চিত্ৰ সম্পৰ্কীয় সৰ্বোচ্চ পুৰস্কাৰ। ১৯৫৪ চনৰ পৰা ভাৰত চৰকাৰে ভাৰতীয় চলচ্চিত্ৰৰ গুণগত মানৰ বিকাশ আৰু প্ৰকাশৰ কাৰণে সৰ্বভাৰতীয় পৰ্যায়ত আৰু ৰাজ্যিক পৰ্যায়ত ‘ৰাষ্ট্ৰীয় চলচ্চিত্ৰ বঁটা’ প্ৰৱৰ্তন কৰিবলৈ কয়। এই বঁটাই পাছলৈ ভাৰতীয় চলচ্চিত্ৰৰ ৰাষ্ট্ৰীয় সন্মান হিচাপে চিহ্নিত হ’বলৈ আৰম্ভ কৰে।

## ২০১২ চনলৈকে বঁটাসমূহ

এই বঁটাসমূহ পূৰ্বৰ বছৰৰ নিৰ্মাণ কৰা মনোনীত চলচ্চিত্ৰ সমূহক নিম্নোক্ত শ্ৰেণীসমূহৰ বাবে প্ৰদান কৰা হয় :

### স্বৰ্ণ কমল পদক

ইংৰাজী নাম *(Golden Lotus Award)*

|  |  |
| --- | --- |
| * শ্ৰেষ্ঠ মনোনীত চলচ্চিত্ৰ
* শ্ৰেষ্ঠ পৰিচালনা
* সামগ্ৰিকভাৱে বিনোদনধৰ্মী জনপ্ৰিয় চলচ্চিত্ৰ
 | * শ্ৰেষ্ঠ শিশু চলচ্চিত্ৰ
* নবাগত পৰিচালকৰ বাবে ইণ্ডিৰা গান্ধী বঁটা
 |

## লগতে চাওক

* অসমীয়া ভাষাৰ শ্ৰেষ্ঠ ছবিৰ ৰাষ্ট্ৰীয় বঁটা
* ৰাজ্যিক চলচ্চিত্ৰ বঁটা

## তথ্যসূত্ৰ

## বাহ্যিক সংযোগ

* ৰাষ্ট্ৰীয় চলচ্চিত্ৰ বঁটাৰ ৱেবছাইট
* Bollywood scores big at 57th national awards
* 54th National Film Awards for 2006 Archived 2009-05-11 at the Wayback Machine
* National Film Awards at IMDB
* Directorate of Film Festivals
* National Awards Archived 2010-02-06 at the Wayback Machine
* 54th awards official brochure